|  |
| --- |
| № исх: 11-11/130 дз от: 30.03.2022  № вх.1211//11-11/130дз от: 30.03.2022 |

**Қазақстан Республикасы**

**Парламентінің**

**Сенаты мен Мәжілісінің**

**депутаттарына**

*(тізім бойынша)*

*2022 жылғы 14 қаңтардағы*

*№ 16-13-52 Д/С*

**Құрметті депутаттар!**

Сіздердің «Тұрғын үй қатынастары туралы» Қазақстан Республикасының Заңына (бұдан әрі – Заң) «жалғыз тұрғын үйі авариялық жағдайда деп танылған азаматтар» санаты бойынша тұрғын үй алған азаматтардың коммуналдық тұрғын үй қорынан тұрғын үйді жекешелендіру құқығын іске асыру бөлігінде өзгерістер енгізуге қатысты депутаттық сауалыңызды қарап, мынаны хабарлаймыз.

Заңның 67-бабы 1-тармағының 4) тармақшасына сәйкес жалғыз тұрғын үйі Қазақстан Республикасының заңнамасында белгіленген тәртіппен авариялық деп танылған Қазақстан Республикасының азаматтарына коммуналдық тұрғын үй қорынан тұрғынжайлар немесе жеке тұрғын үй қорынан жергілікті атқарушы органдар жалдаған тұрғынжайлар беріледі.

Сонымен қатар, Заңның 67-бабының 1-1-тармағына сәйкес жалғыз тұрғынжайы Қазақстан Республикасының заңнамасында белгіленген тәртіппен авариялық деп танылған Қазақстан Республикасының азаматтары коммуналдық тұрғын үй қорынан тұрғынжай алған кезде меншік құқығындағы авариялық тұрғынжайды Қазақстан Республикасының азаматтық заңнамасына сәйкес коммуналдық меншікке береді.

Бұл ретте, жалғыз тұрғын үйі белгіленген тәртіппен авариялық деп танылған азамат авариялық тұрғын үйді коммуналдық меншікке өтеусіз беру арқылы және тұрғын үйге мұқтаждар кезегіне тұра отырып, мемлекеттік тұрғын үй қорынан тұрғын үй алуға құқылы.

Заңның 13-бабы 7-тармағының 8) тармақшасына сәйкес жалғыз тұрғын үйі авариялық деп танылған Қазақстан Республикасы азаматтарының пайдалануына коммуналдық тұрғын үй қорынан берілген тұрғын үйлер жекешелендіруге жатпайды.

Жергілікті атқарушы органдардың деректері бойынша ағымдағы жылдың қаңтар айына республика бойынша 698 авариялық көп қабатты тұрғын үй, 890 авариялық жеке тұрғын үй құрылыстары бар, бұл 11 584 пәтерді құрайды.

Бұл ретте, тек 2 322 адам тұрғын үй кезегінде тұр, осы санат бойынша коммуналдық тұрғын үй қорынан жалға берілетін тұрғын үймен 942 кезекте тұрған адам қамтамасыз етілді.

«Азаматтық қорғау туралы» Заңның 58-бабына сәйкес мемлекеттік тұрғын үй қорынан тұрғын үй Қазақстан Республикасының аумағындағы экологиялық зілзалалар, табиғи және техногендік сипаттағы төтенше жағдайлар салдарынан тұрғын үйі тұруға жарамсыз болған жағдайларда ғана өтеусіз негізде берілетінін атап өту қажет.

Сонымен қатар, мемлекеттік тұрғын үй қорынан авариялық тұрғын үйдің орнына тұрғын үй берудің қолданыстағы тәртібі тұрғын үйлерді авариялық жағдайға дейін мақсатты түрде нашарлатуға жол бермейді және азаматтардың өз мүлкін күтіп-ұстауға жауапкершілігін арттырады.

Қазіргі уақытта жаңа тәсілдерді енгізу арқылы тұрғын үйге мұқтаж азаматтарды тұрғын үймен қамтамасыз етудің қолданыстағы жүйесін қайта қарауды көздейтін, Қазақстан Республикасының Индустрия және инфрақұрылымдық даму министрлігі әзірлеген «Қазақстан Республикасының кейбір заңнамалық актілеріне тұрғын үй саясатын реформалау мәселелері бойынша өзгерістер мен толықтырулар енгізу туралы» Қазақстан Республикасы Заңының жобасы Қазақстан Республикасы Парламентінің Мәжілісінде қаралуда.

Аталған мәселе уәкілетті органның бақылауында.

**Ә. Смайылов**

*Орынд. Е.Турабаев*

*Тел. 74-55-01*

Депутаттар тізімі:

Н. ТӨРЕҒАЛИЕВ

Б. ЖҰМАҒҰЛОВ

Ғ. ДҮЙСЕМБАЕВ

Н. ЖҮСІП

Д. НӨКЕТАЕВА

А. НУХҰЛЫ

А. ҚАПБАРОВА

С. МӘКЕЖАНОВ

Л. РЫСБЕКОВА

Л. СҮЛЕЙМЕН

А. АМИРХАНЯН

М. ҚҰЛШАР

С. ИМАШЕВА